একসময় ভারত-পাকিস্তান দ্বৈরথ মানে ওয়াঘার এপারে যেমন সচিন তেন্ডুলকর, ওপারে তেমনই ছিলেন তিনি। ভারতের সচিন থাকলে পাকিস্তানের আছে ইনজামাম— দু’দেশের ক্রিকেটে বিখ্যাত হয়ে গিয়েছিল এই স্লোগান। এখন তিনি আফগানিস্তান ক্রিকেট দলের কোচ। স্বপ্ন দেখছেন প্রতিবেশি দেশকে আন্তর্জাতিক ক্রিকেট মঞ্চে প্রতিষ্ঠা করার। আজ ইডেনে সৌরভ গঙ্গোপাধ্যায়ের দেওয়া দু’দেশের অধিনায়কদের সংবর্ধনায় তিনি থাকতে পারছেন না শুক্রবারই আফগানিস্তান দলের সঙ্গে বেরিয়ে পড়লেন বলে। সারাদিন ধরে ছেলেদের নিয়ে মিটিংও করলেন বেশ কয়েকবার। সেই ব্যস্ততার মাঝেই ইনজামাম-উল-হক একান্ত সাক্ষাৎকার দিলেন সুমিত ঘোষ-কে। বিষয়? অবশ্যই ইডেনের ব্লকবাস্টার ম্যাচ...
অনেকে ইডেনের এই ম্যাচে পাকিস্তানকে ফেভারিট বেছে নিচ্ছেন। আপনি কী বলবেন?
ইমজামাম-উল-হক: আমার মন বলছে, পাকিস্তান ভাল করবে। 
শুধু এটুকু বললে তো কোনও প্রেডিকশনই করা হল না?
ইনজামাম: প্রেডিকশন করতে চাই না। ভারত-পাকিস্তান ম্যাচে ওভাবে আগে থেকে বলে দেওয়া যায় না, কী হবে। তবে আমার মনে হচ্ছে, পাকিস্তান ভাল করবে এবং  জিততেও পারে। তার কারণ হচ্ছে, ওদের ব্যাটিংটা ক্লিক করেছে। প্রথম ম্যাচেই ব্যাটিংটা ভাল হয়েছে বলেই আমি আশাবাদী। দলটা শুরুতেই একটা ছন্দ পেয়ে গিয়েছে। ব্যাটিংটাই পাকিস্তানের চিন্তার কারণ ছিল। সেটা ভাল করে দেওয়ায় টিম অনেক আত্মবিশ্বাসী হয়ে উঠেছে নিশ্চয়ই। ভারত আবার প্রথম ম্যাচটা হেরেছে। গতিটা তাই পাকিস্তানের পক্ষে। 
একসময় যেমন ভারতের ব্যাটিং ভীষণভাবে সচিন তেন্ডুলকর-নির্ভর ছিল, এখনও কি সেরকম বিরাট কোহলি-কেন্দ্রিক?
ইনজামাম: বিরাট দুরন্ত প্রতিভা। খুব ভাল ফর্মে রয়েছে। ওর সবচেয় বড় গুণ হচ্ছে, ইনিংসটাকে ফুলের বাগানের মতো সাজিয়ে তুলতে পারে যত্ন নিয়ে। যে কোনও টিমের ব্যাটিং নির্ভর করে সেই ব্যাটসম্যানের ওপর যে, ইনিংসটা ধরে রাখে। মানে একটা বড় বিল্ডিং ধরে রাখতে গেলে যেমন খুব মজবুত একটা ভিত দরকার পড়ে, ভারতীয় ব্যাটিংয়ের জন্য বিরাট কোহলি হচ্ছে তাই। এই মুহূর্তে যারা ক্রিকেট খেলছে, তাদের মধ্যে অন্যতম সেরা তো বটেই। হয়তো সর্বকালের বিচারেও একজন চ্যাম্পিয়ন হয়ে উঠবে ও। তবু আমি মনে করি না, ভারতীয় ব্যাটিং মানে শুধুই বিরাট কোহলি। ভারতের আরও অনেক ভাল ব্যাটসম্যান আছে, যারা ম্যাচ জেতাতে পারে। 

শাহিদ আফ্রিদিকে নিয়ে কী বলবেন? আপনার প্রাক্তন সতীর্থ। হালফিলে ভীষণ সমালোচিত হচ্ছিলেন। দল থেকে বাদ দেওয়ার দাবিও উঠছিল। কিন্তু প্রথম ম্যাচেই অলরাউন্ড পারফরম্যান্স করে পাকিস্তানকে জিতিয়েছেন।
ইনজামাম: আমি যতদূর মনে করতে পারছি, সমালোচনার মধ্যেও আফ্রিদি মেজাজটা হারায়নি। বারবার বলে গিয়েছে, ফর্মে ফেরা থেকে মাত্র একটা ইনিংস দূরে। তার মানে নিজেও এই কথাটা ও বিশ্বাস করত যে, ফুরিয়ে যায়নি। নিজের ওপর এই বিশ্বাস ধরে রাখাটা পারফর্মারদের জন্য খুবই গুরুত্বপূর্ণ। আফ্রিদি প্রমাণ করে দিয়েছে, সমালোচনার মাঝেও নিজের ওপর বিশ্বাস না হারিয়ে ভুল করেনি। 
ইডেনের মহারণে আফ্রিদি কি ফের গেমচেঞ্জার হয়ে উঠতে পারেন?
ইনজামাম: অবশ্যই হতে পারে। ব্যাটিংটা তো ঝড়ের মতো করেইছে। কিন্তু আফ্রিদিকে সবচেয়ে বেশি আত্মবিশ্বাস দেবে ওর বোলিং। বোলিং ভাল হওয়াটা ওকে অনেক চাপমুক্ত করে দেবে। আফ্রিদি ‘ইমপ্যাক্ট প্লেয়ার’। বিশেষ করে টি-টোয়েন্টিতে ওর মতো অলরাউন্ডাররা একা তফাত গড়ে দিতেই পারে। আর হালফিলে এতটাই আক্রান্ত হয়েছে আফ্রিদি যে, এই চাপ সরে যাওয়াটা ও উপভোগ করতে চাইবে।
আপনি যদি ইডেনের এই ম্যাচটায় পাকিস্তানের ক্যাপ্টেন হতেন, ছেলেদের কী বলতেন?
ইনজামাম: বলতাম, আগ্রাসী ক্রিকেট খেলো কিন্তু রিল্যাক্স করো। ম্যাচটা নিয়ে বেশি উদ্বেগ যেন মাথায় না ঢুকে পড়ে সেটা দেখার চেষ্টা করতাম। সেটা হলে তো চাপ বেড়ে যাবে। আর কে না জানে এই একটা ম্যাচে যারা চাপ ভাল সামলায়, তারাই জেতে। বারবার সেটাই দেখা গিয়েছে। 
ধোনি বা আফ্রিদির জন্য চাপ সামলানোর কোনও টোটকা দিতে হলে কী বলবেন? 
ইনজামাম: চাপের কথা ভেবোই না। বেশি চাপ নিয়ে ভাবলেই আরও সমস্যা। খেলাটা মাঠে নেমে হবে। তাই মাঠে নেমে জিনিসগুলো ঠিকঠাক করার চেষ্টা করো। ম্যাচ ঘোরানো মুহূর্তগুলো লুফে নেওয়ার চেষ্টা করো। সুযোগ কাজে লাগাও আর বেসিক্‌স ঠিক করো।